Document ID: /roh_data/filtered/fineweb-2-filterrobots_roh.jsonl.gz/17866

La senda d'art a Trun exista dapi nov onns. l'idea fundamentala era da midar ora sche pussaivel mintga dus onns las sculpturas. Quai è dentant strusch da realisar. Cun ils onns ha quai simplamain dà in'atgna dinamica, ed i ha adina puspè novas sculpturas sin la senda d'art. Ussa han gist 6 artists tschentà novas sculpturas.
«Quai è sta la chaschun d'organisar ina sentupada cun ils artists»
Sco quai che Renata Decurtins la suprastanta da la vischnanca da Trun e responsabla per la senda d’art ha detg ad RTR, daja strusch la pussaivladad per ils artist da s’entupar e s’inscuntrar. Mintgin vegn e montescha sia sculptura e va. Quella giada decleran els in a l’auter lur art. Ursi Vincenz l’artista d’Andiast, s’entaupa uschia cun Gerhard Heisler da la tiara tudestga ni cun Lucienne Decurtins da Turitg. Gieri Schmed e Gerhard Heisler discurran cun Agnes Indermaur. Quest barat da cultura è sco Renata Decurtins di fitg fritgaivel, ed ils resuns ch’ella ha survegnì sajan positivs, ha ella manegia.
La senda d'art a Trun sco ella sa preschenta ussa, porscha 59 sculpturas e quai sin 1,5 kilometers.